Martin Jensen og Signar í Homrum á Voxbotn Á 10 ára føðingardegnum hjá Ungdómsdeildini hjá Eik varð í dag avdúkað, at Martin Jensen verður millum mongu nøvnini, sum fara á pall á ársins konsertdegin, 24. juni í Vágsbotni. Somuleiðis varð avdúkað, at Signar í Homrum eisini verður millum nøvnini á ársins konsertdegi. Martin Jensen er ein danskur DJ, sum í 2015 fekk sítt heilt stóra gjøgnumbrot við lagnum "Miracles”. Nýggjast hittið frá Martin Jensen kallast "Solo Dance”, sum júst er komið út. Lagið er longu spælt meira enn 90.000. 000 ferðir á Spotify og kom beint inn á topp 10 í bæði Danmark, Svøríki og Norra. Nú fáa so allir dansiglaðir føroyingar møguleika at uppliva Martin Jensen í Vágsbotni, har hann uttan iva fer at seta lív í alla fjøldina við sínum glaða tónleiki. Signar í Homrum telist millum best umtóktu tónleikararnar í landinum í løtuni. Signar spælir á Voxbotn saman Henningi Nicodemussen á trummum og John Johansen á bass. Umframt Martin Jensen og Signar í Homrum, hava fyriskipararnir longu kunngjørt, at Jonas Blue, Thomas Helmig og Gulddreng eisini fara at luttaka á Voxbotn 2017. Komandi tíðina verða enn fleiri nøvn avdúkaði.